Morten Per Olsen (født 14. august 1949 i Vordingborg) er en forhenværende professionel dansk fodboldspiller og tidligere fodboldtræner for det danske herrefodboldlandshold. Den 8. november 2010 meddelte han på et pressemøde, at han stopper som landstræner for Danmark efter EM i 2012. Knap et år senere, efter at Danmark havde kvalificeret sig til EM i 2012, blev Olsen dog enig med DBU om at forlænge samarbejdet i yderligere to år frem til efter VM i 2014. Trods manglende kvalifikation til VM-slutrunden, blev kontrakten yderligere forlænget med to år, til EM 2016. Olsen stoppede som landstræner i efteråret 2015. efter at have tabt play-off kampene til Sverige, og Danmark derved ikke kvalificerede sig til EM 2016 i Frankrig.